Mai e o lună până la începutul sezonului estival, dar reprezentanţii industriei hoteliere spun că nu găsesc suficienţi angajaţi. Este practic o criză majoră pe care o traverseaza turismul în ceea ce priveşte forţa de muncă, spun ei.

Reprezentanţii Federației Industriei Hoteliere din România arată că în acest moment, pe site-urile de recrutare online, sunt disponibile peste 19.000 de posturi în acest domeniu. Nu se așteaptă însă ca în România să fie găsită prea curând forță de muncă dispusă să lucreze sezonier, iar singura soluție este „importul” de personal.

Călin Ile, preşedintele Federației Industriei Hoteliere din România: „Deficitul forței de muncă se accentuează, pentru că dezvoltarea turismului este destul de pronunțată, avem multe hoteluri noi. Importul forței de muncă este o soluție, cea mai rapidă, dar nu poate acoperi necesarul nostru la nivel atât de mare. A doua soluție ar fi să ne implicăm cât mai mult în partea de educație. Sigur că și partea legislativă ar trebui să se adapteze la necesitățile noastre.

Nu înțelegem de ce, nici până acum, acceptarea zilierilor în sectorul turism nu s-a rezolvat. Am înțeles că amendamentele noastre la OUG 114 nu au fost acceptate și în continuare sectorul turism nu poate lucra cu zilieri. A doua temă pe care încercăm să o abordăm este reglementarea fiscală a tips-urilor, a service charge-ului.

O bună parte din soluțiile găsite de țările din Europa a fost aducerea forței de muncă din afara spațiului UE, cum este Polonia, care a adus peste 1 milion de oameni din Ucraina. Reglementarea veniturilor extrasalariale este importantă, noi dorim insistent acest lucru de ceva timp. E o temă dezbătută de mulți ani.”